PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2009/FK/3/1/046	Bratislava 13.10.2009	

Protimonopolný úrad Slovenskej republiky, odbor koncentrácií v správnom konaní    č. 0023/OK/2009 začatom dňa 19.08.2009 na základe oznámenia o koncentrácii podľa § 10 ods. 10 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľom PPF Group N.V. so sídlom Strawinskylaan 933 Tower B., Level 9, 1077XX Amsterdam, Holandsko, prostredníctvom právneho zástupcu JUDr. Petra Baka, advokáta BBH Slovensko, s.r.o. so sídlom Gorkého 3, 811 01 Bratislava, vo veci zámeru koncentrácie podnikateľov PPF Group N.V. so sídlom Strawinskylaan 933 Tower B., Level 9, 1077XX Amsterdam, Holandsko a Garnet Holding B.V. so sídlom Naritaweg 165 Telestone 8, 1043BW Amsterdam, Holandsko

rozhodol

na základe § 12 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánoch štátnej správy Slovenskej republiky v znení neskorších predpisov v znení neskorších predpisov tak, že súhlasí s koncentráciou, ktorá má vzniknúť podľa § 9 ods. 1 písm. a) v spojení s § 9 ods. 4 písm. b) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a  ostatných ústredných orgánov štátnej správy Slovenskej republiky v znení neskorších predpisov v znení neskorších predpisov na základe Zmluvy o kúpe akcií (Akcie ECM Private 1) medzi DOMUS Eventis N.V. ako predávajúcim, HC Fin2 B.V. ako kupujúcim, Garnet Holding a Milanom Janků a na základe Zmluvy o kúpe akcií (Akcie ECM Private 2) medzi DOMUS Eventis N.V. ako predávajúcim, HC Fin2 B.V. ako kupujúcim, Garnet Holding a Milanom Janků, ktoré sú nerozdielnou prílohou č. 5 (A) a 5 (C) Rámcovej zmluvy uzatvorenej dňa 22.06.2009 medzi PPF Group N.V., Milanom Janků, DOMUS Eventis N.V. a HC Fin2 B.V., v dôsledku ktorých dôjde k získaniu nepriamej výlučnej kontroly podnikateľa PPF Group N.V. so sídlom Strawinskylaan 933, Tower B., Level 9, 1077XX Amsterdam, Holandsko nad podnikom podnikateľa Garnet Holding B.V. so sídlom Naritaweg 165, Telestone 8, 1043BW Amsterdam, Holandsko, prostredníctvom podnikateľa PPF ECM Holding B.V. so sídlom Strawinskylaan 933, Tower B., Level 9, 1077XX Amsterdam, Holandsko.

Odôvodnenie:

Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 19.08.2009 listom zaevidovaným pod č. 3038/2009 doručené spoločnosťou PPF Group N.V. so sídlom Strawinskylaan 933, Tower B., Level 9, 1077XX Amsterdam, Holandsko (ďalej len „PPF Group“), prostredníctvom právneho zástupcu JUDr. Petra Baka, advokáta BBH Slovensko, s.r.o. so sídlom Gorkého 3, 811 01 Bratislava (ďalej len „právny zástupca“) Oznámenie zámeru koncentrácie (ďalej len „Oznámenie o koncentrácii“) podľa § 10 ods. 10 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady           č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“).

Podľa § 10 ods. 10 zákona oznámenie o koncentrácii možno úradu podať aj pred uzavretím zmluvy alebo pred tým, než nastane iná právna skutočnosť zakladajúca zlúčenie, splynutie, získanie kontroly alebo vytvorenie spoločného podniku za predpokladu, že výsledkom bude koncentrácia, ktorá podlieha kontrole úradu podľa  § 10 odseku 1 zákona. Takéto oznámenie musí okrem náležitostí podľa § 10 ods. 12 zákona obsahovať aj písomné odôvodnenie a písomné podklady osvedčujúce skutočnosti podstatné pre koncentráciu.

Na základe vyššie uvedeného sa dňa 19.08.2009 začalo podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vedené úradom pod číslom 0023/OK/2009 vo veci koncentrácie, ktorá podľa Oznámenia o koncentrácii spočíva v získaní nepriamej výlučnej kontroly spoločnosti PPF Group nad podnikom spoločnosti Garnet Holding B.V. so sídlom Naritaweg 165, Telestone 8, 1043BW Amsterdam, Holandsko (ďalej len „Garnet Holding“) prostredníctvom spoločnosti PPF ECM Holding B.V. so sídlom Strawinskylaan 933, Tower B., Level 9, 1077XX Amsterdam, Holandsko (ďalej len „PPF ECM“) (do 02.07.2009 podnikateľ vystupoval pod obchodným menom HC Fin2 B.V.), a to na základe Zmluvy o kúpe akcií (Akcie ECM Private 1) medzi DOMUS Eventis N.V. ako predávajúcim, HC Fin2 B.V. ako kupujúcim, Garnet Holding a Milanom Janků (ďalej len „Zmluva 1“) a na základe Zmluvy o kúpe akcií (Akcie ECM Private 2) medzi DOMUS Eventis N.V. ako predávajúcim, HC Fin2 B.V. ako kupujúcim, Garnet Holding a Milanom Janků (ďalej len „Zmluva 2“), ktoré sú nerozdielnou prílohou č. 5 (A) a 5 (C) Rámcovej zmluvy uzatvorenej dňa 22.06.2009 medzi PPF Group, Milanom Janků, DOMUS Eventis N.V. a HC Fin2 B.V. (ďalej len „Rámcová Zmluva“), o čom úrad informoval spoločnosť PPF Group prostredníctvom právneho zástupcu listom zaevidovaným pod č. 3240/PMÚ SR/2009 zo dňa 04.09.2009.

Vzhľadom na skutočnosť, že predmetné Oznámenie o koncentrácii neobsahovalo všetky náležitosti podľa § 10 ods. 12 zákona a Vyhlášky Protimonopolného úradu Slovenskej republiky č. 204/2009 Z.z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“) úrad vyzval spoločnosť PPF Group vyššie uvedeným listom, aby predmetné Oznámenie o koncentrácii doplnila a taktiež ho upovedomil, že lehota 60 pracovných dní na vydanie rozhodnutia podľa § 11 zákona neplynie. 

Dňa 17.09.2009 bolo spoločnosťou PPF Group prostredníctvom právneho zástupcu úradu listom zaevidovaný pod č. 3367/2009  doručené písomné odôvodnenie osvedčujúce skutočnosti podstatné pre predmetnú koncentráciu.
Úrad posudzoval všetky podklady, dokumenty a informácie predložené spoločnosťou PPF Group v Oznámení o koncentrácii ako aj v doplnení Oznámenia o koncentrácii, doručeného dňa 17.09.2009 a dospel k záveru, že v uvedenom prípade bolo úradu doručené odôvodnenie a písomné podklady osvedčujúce skutočnosti podstatné pre koncentráciu, ktorými podnikatelia ubezpečili úrad o svojom spoločnom zámere uskutočniť navrhovanú koncentráciu a ktorými preukázali úradu, že ich plán navrhovanej koncentrácie je dostatočne konkrétny, pričom výsledkom tohto zámeru bude koncentrácia, ktorá podlieha kontrole úradu. 

Podľa § 9 ods. 7 zákona sa ustanovenia zákona týkajúce sa koncentrácie, okrem § 10 ods. 9 vzťahujú aj na zámer koncentrácie oznámený úradu podľa § 10 ods. 10 zákona. 

Spoločnosť PPF Group prostredníctvom právneho zástupcu listom zo dňa 17.09.2009 zaevidovaným pod č. 3367/2009, listom zo dňa 23.09.2009 zaevidovaným pod č. 3435/2009, listom zo dňa 29.09.2009 zaevidovaným pod č. 3531/2009 a listom zaevidovaným pod č. 3576/2009 zo dňa 02.10.2009 doručila úradu všetky požadované podklady a informácie. Doručením listu č. 3576/2009 zo dňa 02.10.2009 sa Oznámenie o koncentrácii stalo úplné podľa § 10 ods. 12 zákona a vyhlášky, a teda na základe uvedeného začala podľa § 11 zákona plynúť dňa 05.10.2009 lehota 60 pracovných dní na vydanie rozhodnutia, o čom úrad informoval spoločnosť PPF Group listom zaevidovaným pod č. 3606/PMÚ SR/2009 zo dňa 05.10.2009.

Správny poplatok vo výške 3 319 EUR (100 000 Sk) podľa zákona               č. 145/1995 Z.z. o správnych poplatkoch v znení neskorších predpisov bol prevedený na účet úradu dňa 27.08.2009.

V súlade so zákonom č. 659/2007 Z.z. o zavedení meny euro v Slovenskej republike a o zmene a doplnení niektorých zákonov v znení neskorších predpisov sú všetky peňažné sumy v tejto výve uvedené v eurách a súbežne sa na informatívne účely uvádzajú aj peňažné sumy v slovenských korunách a to podľa konverzného kurzu a ďalších pravidiel pre prechod na euro.

Z podkladov a informácií, ktoré boli úradu predložené v predmetnom správnom konaní vyplývajú nasledujúce skutočnosti.

Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľ na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

Spoločnosť PPF Group je verejnou spoločnosťou s ručením obmedzeným, zapísanou v obchodnom registri Obchodnej komory pre Amsterdam pod číslom vložky: 33264887. Spoločnosť PPF Group je spoločnosťou holdingového typu a bola zriadená za účelom držania a spravovania majetkových účastí v dcérskych spoločnostiach pôsobiacich najmä vo finančnom odvetví. 
Spoločnosť PPF Group je kontrolovaná fyzickou osobou, Ing. Petrom Kellnerom. Spoločnosť PPF Group vykonáva kontrolu vo viacerých spoločnostiach sídliacich na území Holandska, Českej republiky, Cypru a iných štátoch, ktoré pôsobia napríklad v odvetví realitnej činnosti, vo finančnej oblasti, v oblasti poradenských služieb a v odvetví káblového televízneho a rádiového vysielania. Na území Slovenskej republiky pôsobí podnikateľ PPF Group prostredníctvom spoločnosti:

-	Home Credit Slovakia, a.s. so sídlom Teplická 7434/147, 921 22 Piešťany, Slovenská republika, IČO: 36 234 176 (ďalej len „Home Credit“). Podľa výpisu z obchodného registra je predmetom činnosti spoločnosti Home Credit najmä poskytovanie úverov a pôžičiek nebankovým spôsobom; poskytovanie spotrebiteľských úverov nebankovým spôsobom a iné. 

Zoznam spoločností, nad ktorými vykonáva spoločnosť PPF Group priamu alebo nepriamu kontrolu je predmetom obchodného tajomstva a je súčasťou spisového materiálu.

Na základe vyššie uvedeného úrad dospel k záveru, že spoločnosť PPF Group je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona a tento zákon sa na ňu podľa § 2 ods. 1 písm. a) zákona vzťahuje.
Spoločnosť Garnet Holding  je súkromná spoločnosť s ručením obmedzeným, zapísanou v obchodnom registri Obchodnej komory pre Amsterdam pod číslom vložky: 34338278. Spoločnosť Garnet Holding je spoločnosťou holdingového typu a bola zriadená za účelom držania a spravovania majetkových účastí v iných spoločnostiach. 
Spoločnosť Garnet Holding je nepriamo kontrolovaná Milanom Janků, a to prostredníctvom spoločnosti Domus Eventis N.V. so sídlom Naritaweg 165, Telestone 8, 1043BW Amsterdam, Holandsko. 
Spoločnosť Garnet Holding vykonáva kontrolu vo viacerých spoločnostiach sídliacich na území Holandska a Českej republiky a v iných štátoch. Na území Slovenskej republiky pôsobí podnikateľ Granet Holding prostredníctvom spoločností:

-	Retail Value Stores, a.s. so sídlom Panónska cesta 16, 851 04 Bratislava, Slovenská republika, IČO: 43 768 083 (ďalej len „RVS“). Podľa výpisu z obchodného registra je predmetom činnosti spoločnosti RVS najmä kúpa tovaru na účely jeho predaja konečnému spotrebiteľovi (maloobchod); kúpa tovaru na účely jeho predaja iným prevádzkovateľom živností (veľkoobchod); výroba a predaj cukrárenských výrobkov; výroba a predaj pekárenských výrobkov; výroba mäsa a mäsových výrobkov – mäsiarstvo a údenárstvo; výroba a predaj hotových jedál a polotovarov; spracovanie a konzervovanie rýb a výroba rybích výrobkoch a iné. 
-	PSJ Hydrotranzit, a.s. so sídlom Vlčie Hrdlo 90, 821 07 Bratislava, Slovenská republika, IČO: 35 833 106 (ďalej len „PSJ Hydrotranzit“). Podľa výpisu z obchodného registra je predmetom činnosti spoločnosti PSJ Hydrotranzit najmä uskutočňovanie stavieb a ich zmien; výroba stavebných prvkov z betónu; výroba betónu a malty; prípravné práce pre stavbu: zemné práce, kopáčske práce, búracie práce bez použitia výbušnín a iné. 
-	REALITY INVEST, spol. s r.o.  so sídlom Mičinská cesta 35, 974 01 Banská Bystrica, Slovenská republika, IČO: 36 021 164 (ďalej len „Reality Invest“). Podľa výpisu z obchodného registra je predmetom činnosti spoločnosti Reality Invest vykonávanie priemyselných stavieb; vykonávanie bytových a občianskych stavieb; vykonávanie inžinierskych stavieb a iné.

Zoznam spoločností, nad ktorými vykonáva spoločnosť Garnet Holding priamu alebo nepriamu kontrolu je predmetom obchodného tajomstva a je súčasťou spisového materiálu.

Na základe vyššie uvedeného úrad dospel k záveru, že spoločnosť Garnet Holding je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona a tento zákon sa na ňu podľa § 2 ods. 1 písm. a) zákona vzťahuje.

Forma koncentrácie

Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Podľa § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych práv alebo iných práv k podniku alebo k jeho časti
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa. 

Ako už bolo uvedené vyššie, ako príloha Oznámenia o koncentrácii bola úradu doručená aj Rámcová zmluva, ktorej prílohami sú Zmluva 1 a Zmluva 2. V predmetnej Rámcovej zmluve podnikatelia  PPF Group, Milan Janků, DOMUS Eventis N.V. a PPF ECM potvrdili svoj záujem uzatvoriť Zmluvu 1 a Zmluvu 2, na základe ktorých dôjde podnikateľom PPF Group k získaniu kontroly nad podnikom podnikateľa Garnet Holding.  

Podpisom predmetnej Rámcovej zmluvy podnikateľ PPF Group záväzne prejavil vôľu nadobudnúť [...OT...]% akcií podnikateľa Granet Holding. Vychádzajúc zo Zakladateľskej listiny podnikateľa Garnet Holding a Akcionárskej zmluvy, ktorá má byť uzatvorená medzi PPF Group, Milanom Janků, Domus Eventis a PPF ECM, nadobudnutý podiel akcií podnikateľa Garnet Holding zabezpečí podnikateľovi PPF Group možnosť vykonávať rozhodujúci vplyv na zloženie, hlasovanie alebo rozhodovanie orgánov podnikateľa Garnet Holding. 

Z uvedeného teda vyplýva, že na základe Rámcovej zmluvy získa podnikateľ PPF Group nepriamu výlučnú kontrolu, prostredníctvom podnikateľa PPF ECM nad podnikom podnikateľa Garnet Holding, čím vznikne koncentrácia podľa § 9 ods. 1 písm. b) zákona v spojení s § 9 ods. 4 písm. b) zákona. 

Účastníci konania a koncentrácie

Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) zákona je podnikateľ  alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad dospel k záveru, že účastníkom predmetného správneho konania je podnikateľ PPF Group.

Ak koncentráciou podnikateľ získava výlučnú kontrolu nad podnikom iného podnikateľa, účastníkom koncentrácie na strane nadobúdateľa kontroly je podnikateľ, ktorý kontrolu koncentráciou získava a na strane subjektu účastníkom koncentrácie je podnikateľ, nad ktorým sa kontrola získava, a teda v prípade predmetnej koncentrácie sú účastníkmi koncentrácie podnikateľ PPF Group, ktorý získava kontrolu nad podnikom podnikateľa Garnet Holding, ako aj podnikateľ Garnet Holding, nad ktorým sa kontrola získava. 

Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 46 000 000 eur (1 385 796 000 Sk) a aspoň dvaja účastníci koncentrácie dosiahli v Slovenskej republike celkový obrat každý najmenej 14 000 000 eur (421 764 000 Sk) za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 19 000 000 eur (572 394 000 Sk) za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 46 000 000 eur (1 385 796 000 Sk) za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov 
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo 
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločné práva uvedené v písmene b).

Pri výpočte celkových obratov účastníkov koncentrácie sa uplatňuje znenie    § 10 ods. 3 až 8 zákona v rozsahu Vyhlášky Protimonopolného úradu Slovenskej republiky č. 269/2004 Z.z., ktorou sa ustanovujú podrobnosti o výpočte obratu. 

Vzhľadom na skutočnosť, že úrad posudzoval koncentráciu podľa Zmluvy 1 a Zmluvy 2, ktoré sú prílohou Rámcovej zmluvy, ktorá bola podpísaná dňa 22.06.2009, podľa § 10 ods. 1 zákona úrad berie do úvahy obrat účastníkov koncentrácie dosiahnutý za účtovné obdobie predchádzajúce vzniku koncentrácie, t.j. za rok 2008.

Z podkladov a informácií predložených v Oznámení o koncentrácii vyplýva, že predmetná koncentrácia podlieha kontrole úradu podľa § 10 ods. 1 písm. a) zákona, ako aj podľa § 10 ods. 1 písm. b) zákona, nakoľko  každý z účastníkov koncentrácie, t.j. podnikateľ PPF Group a podnikateľ Garnet Holding, dosiahol obrat presahujúci sumu 46 000 000 eur (1 385 796 000 Sk) tak v prípade celosvetového celkového obratu a ako aj v prípade obratu dosiahnutého na území Slovenskej republiky.

Presné údaje o dosiahnutých obratoch podnikateľmi PPF Group a Garnet Holding sú predmetom obchodného tajomstva a sú súčasťou spisového materiálu.

Relevantné trhy

Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia na území Slovenskej republiky, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky.

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.

Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Podnikateľ PPF Group je súčasťou skupiny PPF, ktorá je činná v oblasti finančných služieb, najmä v oblasti spotrebiteľského financovania, bankovníctva, poradenských služieb. Ďalej pôsobí v realitnej oblasti, najmä čo sa týka komerčných nehnuteľností (kancelárskych priestorov za účelom ich prenájmu), pozemkov za účelom budúcej výstavby a developmentu, správy pohľadávok a v oblastiach káblového televízneho  a rádiového vysielania a private equity.

Ako už bolo uvedené vyššie, podnikateľ PPF Group pôsobí na území Slovenskej republiky prostredníctvom spoločnosti Home Credit. Spoločnosť Home Credit pôsobí na: 

1. trhu spotrebiteľských úverov, ktorými sa podľa zákona č. 258/2001 Z.z. o spotrebiteľských úveroch a o zmene a doplnení zákona Slovenskej národnej rady č. 71/1986 Zb. o Slovenskej obchodnej inšpekcii v znení neskorších predpisov rozumie dočasné poskytnutie peňažných prostriedkov na základe zmluvy o spotrebiteľskom úvere vo forme odloženej platby, pôžičky, úveru alebo v inej právnej forme. Spotrebiteľské úvery možno rozdeliť na

a)	segment bezúčelových spotrebiteľských úverov – ide o segment, ktorý je definovaný typom spotrebiteľov a charakteristickými vlastnosťami, ktorými sú bezúčelnosť a hotovostná forma úveru. Svojou podstatou ide o spotrebiteľské úvery, ktoré sa však odlišujú od ostatných foriem úverov najmä úplnou univerzálnosťou, pretože spotrebiteľ ich môže použiť na účel podľa vlastného výberu. Bezúčelový typ spotrebiteľského úveru je v porovnaní s inými typmi úverov najdrahšou formou poskytnutia finančných prostriedkov.
b)	segment účelových spotrebiteľských úverov – ide o typ spotrebiteľského úveru, ktorý je poskytovaný v bezhotovostnej forme za účelom finančného krytia nákupu na splátky. Na rozdiel od bezúčelového úveru ho spotrebiteľ môže využiť len pri nákupe konkrétneho tovaru alebo služby. Úver je poskytovaný formou rozloženia platenia kúpnej ceny na splátky.  Cena účelového spotrebiteľského úveru vo veľkej miere závisí od účelu, na ktorý sa má úver použiť, ako aj od bonity konkrétnej osoby, ktorá je žiadateľom úveru.

2. trhu kreditných kariet
Predmetný trh v sebe zahŕňa segment vydávania a poskytovania tuzemských a medzinárodných kreditných kariet, ktoré predstavujú osobitný druh revolvingového úveru vedeného na úverovom účte. Pri tomto type úveru je možnosť používať kreditnú kartu ako platobný prostriedok alebo ako nástroj na výber hotovosti v bankomatoch. Svojím účelom je tento produkt podobný kontokorentnému úveru, ktorý vznikne čerpaním prostriedkov z bežného účtu do výšky povoleného debetného rámca, pričom k bežnému účtu sa spravidla vydáva debetná platobná karta. 
Zásadný rozdiel medzi nimi v tom, že kontokorentný úver sa na rozdiel od revolvingového úveru vždy viaže k bežnému účtu a pri kontokorentnom úvere spotrebiteľ nie je povinný vyrovnať debet pravidelnými fixnými splátkami, ako je to pri revolvingovom úvere. 

Pri kreditnej karte je možné úver čerpať bezhotovostnou platbou cez platobné terminály alebo výberom v hotovosti. V závislosti od typu karty je úver klientom splácaný buď postupnými splátkami alebo jednorazovou platbou na úverový účet vedený v spoločnosti. 

Podnikateľ Garnet Holding je súčasťou skupiny ECM, ktorá vykonáva svoju činnosť najmä v oblasti developmentu nehnuteľností, prenájmu kancelárskych priestorov, komerčných priestorov, predaja bytov a rodinných domov.

Na území Slovenskej republiky pôsobí podnikateľ Garnet Holding najmä prostredníctvom spoločností RVS a PSJ Hydrotranzit. Spoločnosť Reality Invest pôsobí v poradenskej oblasti.

Spoločnosť RVS pôsobí na trhu maloobchodného predaja každodenného spotrebného tovaru. Do portfólia každodenného spotrebného tovaru patria tie konzumovateľné potravinárske a nepotravinárske produkty, ktoré spotrebitelia často nakupujú a ktoré spĺňajú opakujúce sa potreby domácností, a teda sa jedná najmä o nasledujúce tovary: všetky potravinárske produkty a niektoré nepotravinárske  produkty ako sú toaletné potreby, čistiace prostriedky, hygienické papierové produkty. 
Na trhu maloobchodného predaja potravinárskeho tovaru existuje viacero spôsobov maloobchodnej distribúcie tohto tovaru. Ide o malé a väčšie sídliskové predajne, tržnice, špecializované maloobchodné predajne, diskontné predajne, cash & carry predajne, supermarkety a hypermarkety, ktoré sa odlišujú šírkou predávaného sortimentu tovaru, veľkosťou predajnej plochy, ako aj poskytovanými službami, predajnou dobou a umiestnením. 

Spoločnosť PSJ Hydrotranzit je stavebnou spoločnosťou, ktorá podniká v oblasti pozemných stavieb, líniových stavieb, veľkokapacitných nádrží a výroby oceľových konštrukcií a konkrétne pôsobí na:

1. trhu výstavby nebytových budov
Podľa § 43c zákona č. 50/1976 Zb. o územnom plánovaní a stavebnom poriadku v znení neskorších predpisov (ďalej len „stavebný zákon“) nebytové stavby sú stavby, v ktorých je viac ako polovica ich využiteľnej podlahovej plochy určená na nebytové účely. Medzi nebytové budovy patria hotely, motely, penzióny a ostatné ubytovacie zariadenia na krátkodobé pobyty; budovy pre administratívu, správu a na riadenie, pre banky a pošty; budovy pre obchod a služby vrátane autoservisov a čerpacích staníc; dopravné a telekomunikačné budovy, stanice, hangáre , depá , garáže a kryté parkoviská; priemyselné budovy a sklady, nádrže a silá; budovy pre kultúru a na verejnú zábavu, pre múzeá, knižnice a galérie; budovy pre školstvo, na vzdelávanie a výskum; nemocnice, zdravotnícke a sociálne zariadenia,; kryté budovy pre šport; poľnohospodárske budovy a sklady, stajne a maštale,; budovy am iesta na vykonávanie náboženských aktivít, krematóriá a cintoríny; kultúrne pamiatky, ktoré nie sú bytovými budovami a ostatné nebytové budovy, napríklad nápravné zariadenia alebo kasárne.

Odberateľmi výstavby nebytových budov sú najmä súkromní investori. Významnými kritériami pri výbere stavebného podniku je cena a kvalita stavebného diela, rýchlosť výstavby, referencie o stavebnom podniku a pri zahraničnom stavebnom podniku je dôležitá skutočnosť, či daná spoločnosť už realizovala výstavbu na území Slovenskej republiky. 

2. trhu výstavby inžinierskych stavieb
Podľa § 43a stavebného zákona inžinierske stavby sú diaľnice, cesty, miestne a účelové komunikácie, nábrežia, chodníky a nekryté parkoviská,; železničné, lanové a iné dráhy; vzletové dráhy, pristávacie dráhy a rolovacie dráhy letísk; mosty, nadjazdy, tunely, nadchody a podchody; prístavy, plavebné kanály a komory, úpravy tokov, priehrady a ochranné hrádze, závlahové  a melioračné sústavy, rybníky; diaľkové ropovody a plynovody, miestne rozvody plynu; diaľkové a miestne rozvody vody alebo pary, úpravne vody, miestne kanalizácie a čistiarne odpadových vôd; diaľkové a miestne elektronické komunikačné siete a vedenia, telekomunikačné stožiare, transformačné stanice; diaľkové a miestne rozvody elektriny, stožiare, transformačné stanice, televízne káblové rozvody; banské stavby a ťažobné zariadenia; stavby energetických zariadení, plynárne a spaľovne odpadu; stavby na spracovanie a ukladanie jadrového materiálu a rádioaktívneho odpadu; stavby chemických zariadení, rafinérie a koksovne; stavby ťažobného priemyslu, napríklad vysoké pece, valcovne a zlievarne; nekryté športové ihriská, automobilové, motocyklové a bicyklové dráhy, golfové ihriská, lyžiarske trate a vleky; zábavné a oddychové parky, zoologické a botanické záhrady; ostatné inžinierske stavby, napríklad skládky odpadu.

Z Oznámenia o koncentrácii, ako aj z rozhodovacej praxe úradu vyplýva, že hlavným odberateľom inžinierskych stavieb je štát prostredníctvom Slovenskej správy ciest alebo mestá a obce, ktoré si vyberajú realizátora inžinierskych stavieb vo verejnom obstarávaní. V prípade medzinárodných súťaží s použitím finančných prostriedkov zo zahraničných bánk alebo z medzinárodných fondov sa súťaže vyhlasujú v oficiálnych periodikách Európskej únie a riadia sa špeciálnymi pravidlami. Pri výbere stavebného podniku sú dôležité viaceré kritériá ako sú cena prác, skúsenosti, systém zabezpečenia kvality prác, komplexnosť dodávky a finančné zázemie spoločnosti. 

Ako vyplýva z vyššie uvedených činností vykonávaných podnikateľom PPF Group a podnikateľom Garnet Holding, na území Slovenskej republiky nedochádza k prekrývaniu ich aktivít, a preto sa úrad nezaoberal otázkou presného zadefinovania tovarového a priestorového relevantného trhu. 

Dopad na hospodársku súťaž

Podľa § 12 ods. zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7  zákona koordinácia súťažného správania je v rozpore s ustanovením § 4 ods. 1 zákona.

Vzhľadom na skutočnosť, že v aktivitách podnikateľov PPF Group a Garnet Holding na území Slovenskej republiky nedochádza k prekrývaniu ani na horizontálnej  a ani na vertikálnej úrovni, úrad dospel k záveru, že uskutočnením zámeru koncentrácie podnikateľmi PPF Group a Garnet Holding sa nevytvára a ani neposilňuje dominantné postavenie podnikateľa PPF Group, ktorého dôsledkom sú významné prekážky efektívnej hospodárskej súťaže na akomkoľvek relevantnom trhu na území Slovenskej republiky. 

Podľa § 12 ods. 8 zákona sa toto rozhodnutie vzťahuje aj na obmedzenia súťaže, ktoré s koncentráciou priamo súvisia a sú nevyhnutné na jej uskutočnenie.

Podľa § 33 zákona úrad listom č. 3641/PMÚ SR/2009 zo dňa 08.10.2009 vyzval účastníka správneho konania, t.j. podnikateľa PPF Group pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.

Účastník predmetného správneho konania sa prostredníctvom svojho právneho zástupcu v liste zaevidovanom úradom pod č. 3709/2009 zo dňa 13.10.2009 vyjadril, že nemá žiadne pripomienky a ani nepredkladá ďalšie návrhy na vykonanie dôkazov v predmetnej veci.

Na základe vyššie uvedených skutočností úrad rozhodol tak, ako je uvedené vo výrokovej časti tohto rozhodnutia.

	 

Poučenie:

Podľa ustanovenia § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok.                Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

						

							      	Ing. Dušan Valo
					                  	 riaditeľ odboru koncentrácií

Rozhodnutie sa doručuje:

JUDr. Peter Bak
advokát
BBH Slovensko, s.r.o.
Gorkého 3
811 01 Bratislava